**Број:** 016-1/2025

**Датум**: 30.01.2025. године

**К О С Ј Е Р И Ћ**

На основу члана 48. Закона о локалној самоуправи („Службени гласник РС“ број 129/2007, 83/2014 – др.закон, 101/2016 – др.закон, 47/2018 и 111/2021 – др.закон) и члана 76. Статута општине Косјерић („Службени лист општине Косјерић“ број 3/19), Председник општине Косјерић, подноси

**ИЗВЕШТАЈ О РАДУ ПРЕДСЕДНИКА ОПШТИНЕ ЗА 2024. ГОДИНУ**

Чланом 66. Статута општине Косјерић („Службени лист општине Косјерић“ број 3/19) прописана је надлежност Председника општине и то:

1. представља и заступа Општину;
2. предлаже начин решавања питања о којима одлучује Скупштина општине;
3. наредбодавац је за извршење буџета;
4. оснива општинску службу за инспекцију коришћења буџетских средстава и службу за интерну ревизију Општине;
5. оснива буџетски фонд и утврђује програм коришћења средстава буџетског фонда, у складу са законом;
6. даје сагласност на опште акте којима се уређују број и структура запослених у установама које се финансирају из буџета Општине и број и структуру запослених и других лица која се ангажују на остваривању програма или дела програма корисника буџета Општине;
7. усмерава и усклађује рад Општинске управе;
8. представља Општинско веће, сазива и води његове седнице;
9. подноси појединачне акте за које је овлашћен законом, овим статутом или одлуком Скупштине општине;
10. доноси решење о отуђењу и давању у закуп грађевинског земљишта у јавној својини Општине у складу са законом, другим прописима и програмом коришћења грађевинског земљишта;
11. врши распоред службених зграда и пословних просторија у јавној својини општине;
12. закључује уговоре у име Општине, на основу овлашћења из закона, статута и одлука Скупштине општине;
13. у име Општине закључује колективне уговоре за органе и за предузећа, установе и друге јавне службе чији је оснивач Општина;
14. одлучује о ораганизовању и спровођењу јавних радова;
15. закључује уговор о донацији од физичког или правног лица;
16. комадант је Општинског штаба за ванредне ситуације по положају, доноси одлуку о проглашењу и о укидању ванредне ситуације на предлог Општинског штаба за ванредне ситуације;
17. доноси одлуку о проглашењу дана жалости у Општини;
18. усваја извештаје о извршењу буџета Општине и доставља их Скупштини општине;
19. информише јавност о свом раду;
20. подноси жалбу Уставном суду Републике Србије ако се појединачном актом или радњом државног органа или органа Општине онемогућава вршење надлежности Општине;
21. образује стручна саветодавна радна тела за поједине послове из своје надлежности;
22. поставља и разрешава помоћнике председника општине;
23. доноси акта из надлежности Скупштине у случају ратног стања или елементарних непогода, с тим што је дужан да их поднесе на потврду Скупштини чим она буде у могућности да се састане;
24. врши и друге послове утврђене Статутом и другим актима Општине.

Председник Општине је одговоран за благовремено достављање података, списа и исправа, када то захтева надлежни орган Републике који врши надзор над радом и актима извршних органа Општине.

Током 2024. године активности Председника општине Косјерић биле су усмерене на обезбеђење услова за редовно функционисање локалне самоуправе, као и на извршавање задатака из надлежности Председника општине, утврђених законом и Статутом општине.

Као командант Кризног штаба за ванредне ситуације, редовно је сазивао седнице кризног штаба у складу са ситуацијом на терену, а у циљу правовременог реаговања и отклањања евентуалних штетних последица.

Активност Председника општине Косјерић у области финансија и буџетског система одвијала се у складу са законским прописима, пре свега у складу са Законом о буџетском систему и Одлуком о буџету општине Косјерић за 2024. годину.

За пријем странака код Председника општине није предвиђен дан у недељи, већ председник прима странке свакодневно у складу са пословним обавезама. Питање радних места је веома значајно што се види из обављених разговора у бројном пријему странака, где је готово 30% посета везано за питање запослења, док је 50% посета везано за питаље путне инфраструктуре (асфалт и насип).

Председник општине крајем 2024. године у посету је примио председника Владе Републике Србије господина Милоша Вучевић и министра за јавна улагања у Влади Републике Србије господина Дарка Глишић, са којима је договорена комплетна реконструкција ОШ „Мито Игумановићˮ чија је вредност 392 милиона динара и реализација пројекта водоснабдевања чија је вредност 80 милиона динара.

Када су у питању редовне активности, имајући у виду да је Председник општине орган општине који представља и заступа општину, који врши извршну функцију у општини и да у том циљу врши бројне послове општине, овај Извештај садржи само најбитније активности Председника општине у 2024.години.

**ФИНАНСИЈСКА СИТУАЦИЈА**

Укупни расходи на крају 2024. године су 476.634.476,63 динара, док су приходи на крају 2024. године у висини од 499.616.592,66 динара. Обавезе по кредитима износе 11.874.999,00 динара, заостали дуг КЈП „Елан“ на дан 31.12.2024. године је 12.232.890,00 динара, камата ЕДБ за Дивчибаре износи 13.397.893,42 динара, што укупно износи 37.505.783,00 динара

**РЕАЛИЗОВАНИ ПРОЈЕКТИ У 2024. ГОДИНИ**

1. **„Градови у фокусу“ „Култура у Косјерићу – Фаза 2“ Пројектом је урађена пројектно-техничке документације за уређење унутрашњости Народне библиотеке „Сретен Марић“,** укупна вредност пројекта 1.716.960,00 динара, одобрена средства у целости од Министарства културе у износу 1.716.960,00 динара;
2. **„Градови у фокусу“ „Култура у Косјерићу – Фаза 2“ наставак радова санација фасаде на западној страни зграде Народне библиотеке „Сретен Марић“.** Средства у износу од 2.000.000,00 динара одобрило је Министарство културе крајем 2024 године, док ће пројекат бити реализован у 2025. години.
3. **„Градови у фокусу“ „Култура у Косјерићу – Фаза 2“ наставак радова уређење ентеријера Народне библиотеке „Сретен Марић“.** Планирано је уређење улазног хола биоскопске дворане и санитарног блока Народне библиотеке „Сретен Марић“. Средства у износу од 24.000.000,00 динара одобрило је Министарство културе крајем 2024 године, док ће пројекат бити реализован у 2025. години.
4. **Програм енергетске санације породичних кућа и станова у 2024. години,** укупна вредност пројекта 7.500.000,00 динара, од чега одобрена средства Министарства рударства и енергетике износе 4.500.000,00 динара, док је суфинансирање општине Косјерић у износу од 3.000.000,00 динара. Средства су распоређена у складу са јавним позивом за укупно 33 корисника (за замену столарије 17 корисника, котао на пелет 10 корисника, изолација зидова 5 корисника, топлотна пумпа 3 корисника, изолација крова 1 корисник и уградња соларних панела 1 корисник)
5. **Додела бесповратних средстава за куповину сеоског имањa,** средства за купувину једног сеоског имања одобрило је Министраство за бригу о селу у износу од 1.163.223,00 динара;
6. **Михољски сусрети села,** укупна вредност пројекта 498.252,00 динара. Средсва у целости одобрило је Министарство за бригу о селу 498.252,00 динара. Пројектом је организована трећа по реду манифестација „Михољски сусрети села“ у центру села Радановци.
7. **Додела бесповратних средстава опредељених за суфинансирање мера популационе политике и подршке у области породице и деце јединицама локалне самоуправе у 2024. години \* Одобрена средства за опрему новог простора вртића "Олге Грбић".** Набављене су дечије столице у боји, столови, навлаке за душек и навлаке за јоргане. Укупна вредност пројекта износи 570.000,00 динара, средства у износу од 342.000,00 динара одобрило је Министарство за бригу о породици и демографији, док је учешће општине Косјерић износило 228.000,00 динара.

**ИНФРАСТРУКТУРА**

Услед недовољног износа буџетских средстава, локална самоуправа је радила само неопходне послове минималног одржавања улица и путева по усвојеном програму Одељења за урбанизам, комунално-стамбене и инспекцијске послове.

У 2023. години започета је реконструкција регионалног пута Косјерић – Пожега, у дужини од 22,1km, укупне вредности 1.800.000.000,00 динара. До краја 2024. године комплетно је реконструисано 17km и радови се настављају у 2025. години када је планиран и завршетак радова на реконструкцији поменуте деонице.

Послови одржавања улица и путева, како зимског, тако и летњег, поверени су КЈП „Елан“ Косјерић у складу са усвојеним Програмом одржавања и потписаним Уговором, наравно у мери и могућностима које пружа расположива механизација КЈП „Елан“. Ангажовање екстерних извршилаца послова одржавања вршено је само у неколико наврата, расписивањем јавне набавке и то само онда када су то екстремни временски услови захтевали или када је њихово ангажовање имало далеко ниже трошкове и ефикаснији рад или те послове КЈП „Елан“ није могло да изврши. Трошкови летњег и зимског одржавања су износили 33.287.746,98 динара.

Одржавање јавне расвете у 2024. години, по расписивању јавне набавке, вршило је предузеће „Процесор“ Ваљево, у складу са планираним буџетским средствима и потребама одржавања. За те намене утрошена су средства у износу од 1.727.728,20 динара.

Одржавање комуналне хигијене је делатност која је поверена КЈП „Елан“ у складу са Програмом и потписаним Уговором и реализује се у складу са предвиђеним средствима.

Општина Косјерић је у току 2024. године, ради одрживог функционисања ЈКП „Градска топлана“ из буџета на име субвенција издвојила 3.500.000,00 динара.

Објекат Дома здравља Косјерић прикључен је на градску топлану Косјерић уз финансијску подршку TITAN Cementare Kosjerić.

**ПОЉОПРИВРЕДА**

Пољопривреда је у косјерском крају одувек представљала веома важну грану привреде, она је једна од основних делатности већине становника, а у складу са Законом о подстицајима у пољопривреди и руралном развоју, општина Косјерић је у обавези да доноси Програм мера подршке за спровођење пољопривредне политике и политике руралног развоја, на основу кога може да помаже пољопривредне произвођаче кроз примену мера из усвојеног програма. У 2024. години општина Косјерић је одвојила средства за:

* Исплата стрелцима за противградну заштиту 2.530.745,39 динара
* Субвенције вештачког осемењавања 1.548.000,00 динара
* Посета 91. међународном сајму пољопривреде у Новом Саду 53.525,86 динара

**СОЦИЈАЛНА И ДЕЧИЈА ЗАШТИТА**

У складу са Законом и Одлуком о социјалној и дечјој заштити као и другим скупштинским одлукама, општина Косјерић реализује Програм подршке деци и породици са децом преко накнада за социјалну заштиту из буџета и дневних услуга у заједници.

На основу Закона о финансијској подршци породици са децом, Закона о локалној самоуправи и Статута општине Косјерић у 2024. години, донета је одлука на основу које се врши исплата у износу од 6.000,00 динара ученицима првог разреда који имају пребивалиште на територији општине Косјерић.

Накнаде за социјалну заштиту из буџета реализоване су у 2024. години у складу са одлукама:

* Општинске стипендије 935.660,88
* Превоз ученика 15.195.540,30
* Специјализоване школе 296.470,00
* Накнаде из буџета за децу и породицу 1.680.000,27
* 3+ картице 614.310,00

У 2024. години, уз коришћење наменског трансфера финансиране су услуге лични пратилац детета и помоћ у кући у укупном износу од 15.740.909,34 динара.

Посебан део Програма социјалне заштите чини и финансирање Програма Црвеног крста са 3.709.986,05 динара.

Кључни носилац социјалне заштите у општини је Центар за социјални рад, који своја овлашћења врши у складу са Законом о социјалној заштити („Сл. Гласник РС“ 24/2011) и Правилником о организацији, нормативима и стандардима рада Центра за социјални рад („Сл. Гласник РС 59/08, 37/10), Породичним законом, Кривичним законом РС, Законом о кривичном поступку и Законом о прекршајном поступку, Законом о општем управном поступку, Законом о малолетним учиниоцима кривичних дела и кривичноправној заштити малолетних лица, Законом о раду, Законом о слободном приступу информацијама од јавног значаја, Законом о безбедности и здрављу на раду, Законом о заштити података о личности и Законом о спречавању насиља у породици (Сл.гласник РС, бр. 94/2016.)

Центар за социјални рад одлучује о остваривању права корисника утврђених законом које доноси Република Србија и права и материјалних обезбеђења које Jединица локалне самоуправе прописује Одлуком о социјалној заштити Општине Косјерић. (Сл.гласник 18 из 2017.године).

Међусобни односи Центра за социјални рад и локалне самоуправе су на изузетно високом нивоу уз обострано разумевање. Број корисника услуга Центра (услуга једнократне новчане помоћи, новчане социјалне помоћи) и број жртава породичног насиља у 2024. години мањи је у односу на предходну годину, док је значајно већа потреба за услугама смештаја корисника у Установе социјалне заштите (домове). Центар за социјални рад, чији је оснивач општина, из општинског буџета покрива део трошкова и исплате једнократних социјалних помоћи, исплата незапосленим породиљама и посебног програма основних и проширених права у складу са Законом, за шта је у 2024. години утрошено 6.328.476,32 динара.

**ФИНАНСИРАЊЕ УДРУЖЕЊА И ВЕРСКИХ ЗАЈЕДНИЦА**

У 2024. години општина Косјерић је објавила јавне позиве за финансирање Програма удружења грађана са територије општине Косјерић и за доделу средстава црквама и традиционалним верским заједницама за изградњу, одржавање и обнову црквених и верских објеката на територији општине Косјерић. Укупна опредељена средства за финансирање програма удружења грађана износила су 1.300.000,00 динара, средства намењена црквама и традиционалним верским заједницама у 2024. години опредењена су у износу од 200.000,00 динара, од чега је одобрено 160.000,00 динара. Одобрена средства биће реализована у 2025. години.

Средства намењена удружењима грађана у 2024. години подељена су за финансирање програма из следећих области:

1. Социјална и дечија заштита, подршка социо – хуманитарним организацијама, донације невладиним организацијама, планирана су средства у износу од 500.000,00 динара, у оквиру раздела 5, програма 0602 – Опште услуге локалне самоуправе, услуге културе, конкурси за удружења. Донације невладиним организацијама – планирана су средства у износу од 800.000,00 динара.

|  |  |  |  |
| --- | --- | --- | --- |
| **Р. Бр.** | **Назив подносиоца пријаве пројекта** | **Назив пројекта** | **Одобрени**  **Износ**  **средстава** |
| 1. | Културно Уметничко друштво „Максим Марковић“ Косјерић | „Под руку“ | 100.000,00 |
| 2. | Општинско удружење бораца НОР 1941-1945 и 1999. – Косјерић | „Дани сећања 2024“ | 100.000,00 |
| 3. | Културно уметничко друштво „Дукат“ | „Старо певање у Срба“ | 100.000,00 |
| 4. | Општинска организација потомака ратника ослободилачких ратова 1912-1920 „Генерал Љубомир Марић“ - "Ратни меморијал Букови - рестаурација" | Штампање 13. броја часописа „Наш траг“ | 100 000,00 |
| 5. | КУД „Максим Марковић | „Младе наде“ | 50.000,00 |
| 6. | Ловачко удружење „Косјерић“ | "Дивљи свет" | 100.000,00 |
| 7. | „Удружење ветерана ратних инвалида ратова од 1990. године – Косјерић“ | „Повлен -Побољшање положаја ратних ветерана и њихових породица" | 100.000,00 |
| 8. | Удружење „ Радановци наше село“ | „Дрвено дечије игралиште“ | 50.000,00 |
| 9. | Ловачко удружење „Косјерић“ | "Програм заштите и унапређења гајених и ловостајем заштићених врста дивљачи" | 50.000,00 |
| 10. | Друштво пчелара „Миладин Мишо Зарић“ | "Унапређење заштите животне средине и еколошке свести у области пчеларства" | 50.000,00 |
| 11. | Удружење пензионера општине Косјерић | „Брига о члановима удружења пензионера“ | 99.978,86 |
| 12. | Удружење пензионера општине Косјерић | „Разне потребе удружења пензионера" | 80.000,00 |
| 13. | Општинска организација савеза слепих Србије, Косјерић | „Помозимо једни другима“ | 80.000,00 |
| 14. | Друштво за церебралну и дечију парализу | „ Дечија радост“ | 80.000,00 |
| 15. | Друштво за церебралну и дечију парализу | „Путујем, ширим видике и своју снагу“ | 60.000,00 |
| 16. | МОЈЕ ПРАВО – Асоцијација за подршку и развој | " Позитивно образовање" | 50.000,00 |
| 17. | Спортско одбојкашко удружење "ЦРНОКОСА ВОЛЕЈ" | "Школа одбојке за дечаке узраста од 9 до 14 година" | 50.000,00 |

Средства намењена црквеним и традиционалним верским заједницама у 2024. години опредељена су у износу од 200.000,00 динара, утрошено 160.000,00 динара, пристигла и финансирана само једна Црква и то:

|  |  |  |
| --- | --- | --- |
| **Назив подносиоца пријаве** | **Назив пројекта** | **Одобрени износ средстава** |
| Црквена општина Субјел | Обезбеђивање помоћног снабдевања цркве водом и средствима за живот цркве и потребних ствари и уређаја за парохијски дом | 160.000,00 динара |

**ФИНАНСИРАЊЕ СПОРТСКИХ КЛУБОВА**

У складу са Законом о локалној самоуправи, Закона о општем управном поступку, Закона о спорту, Статута општине Косјерић, Одлуке о буџету општине Косјерић за 2024. годину, Правилника о одобравању и финансирању програма којма се задовољавају потребе и интереси грађана у општини Косјерић, Закључка општинског већа општине Косјерић и Годишњег програма организација у области спосрта општине Косјерић, у 2024. години опредељено је 8.680.000,00 динара за пројектно финансирање спортских клубова:

|  |  |  |
| --- | --- | --- |
| Ред. бр. | Назив спортског клуба | Износ опредељених средстава |
| 1 | КК "Црнокоса" | 1.500.000,00 |
| 2 | ФК "Црнокоса" | 1.720.000,00 |
| 3 | Спортски савез ОК | 960.000,00 |
| 4 | ЖОК "Црнокоса" | 1.500.000,00 |
| 5 | ПЕД Субјел | 400.000,00 |
| 6 | ООСР "Скрапеж" Косјерић | 270.000,00 |
| 7 | СД "Око соколово" | 820.000,00 |
| 8 | КМФ Косјерић | 610.000,00 |
| 9 | ФК "Сечица" | 300.000,00 |
| 10 | УСР "Скрапеж" | 210.000,00 |
| 11 | АСИ "Косјер" Косјерић | 270.000,00 |
| 12 | ПТУ Козомор | 120.000,00 |

Општина Косјерић је у сарадњи са Олимпијским комитетом Србије, спортским савезом Србије, Атлетским савезом Србије и основном школом Мито Игумановић организовала 21. пут по реду традиционалну спортску манифестацију, меморијална атлетска трка ГЕНЕРАЛ ”СВЕТОМИР ЂУКИЋ” у част оснивача Српског олимпијског клуба 1910 године, чији се гроб налази у његовом родном месту Ражани, на територији наше општине. Меморијална атлетска трка Генерал „Светомир Ђукић“ је званична атлетска трка у календару Српског Атлетског савеза, на којој учествују ученици основних и средњих школа од 1-4 разреда, најбољи атлетичари из Србије на средњим и дугим пругама као и некадашњи и садашњи освајачи медаља са великих текмичења.

**ОБРАЗОВАЊЕ И ВАСПИТАЊЕ**

Предшколска установа „Олга Грбић“, чији је оснивач Скупштина општине Косјерић, као корисник буџетских средстава има обавезу достављања финансијског плана за доношење Одлуке о буџету, али и обавезу достављања извештаја о раду. У 2024. години Предшколска установа „Олга Грбић“ отворила је још једну мешовиту групу, за децу узраста од 2 до 5 година, коју похађа 27 деце. Кроз пројекат Министарства просвете „Инклузивно предшколско васпитање и образовање“, ПУ „Олга Грбић“ добила је нову дидактичку опрему, информационо-комуникациону опрему и ниски моболни намештај. На крају 2024. године за функционисање Предшколске установе општина Косјерић издвојила је 80.791.432,59 динара.

Што се тиче основног образовања оно се у општини реализује у две матичне школе: ОШ „Мито Игумановић“ Косјерић са издвојеним одељењима и ОШ „Јордан Ђукановић“ Варда, са два издвојена одељења. Школску годину 2024/2025 уписало је укупно 87 ђака првака. За Основну школу „Мито Игумановић“ у 2024. години издвојено је укупно 37.188.772,27 динара, док је за Основну школу „Јордан Ђукановић издвојено 7.938.085,00 динара.

Средње образовање у Косјерићу одвија се од 1977. године када је уведено усмерено образовање. Међутим, тек 1996. године решењем Министарства просвете Косјерић добија самосталну средњу школу-Техничку школу. Прву годину 2024/2025 школске године уписало је 23 ученика, од чега је 13 ученика уписало смер Финансијко - рачуноводствени техничар, док је 10 ученика уписало смер Електротехничар рачунара. За потребе функционисања Техничке школе у Косјерићу издвојена су средства у висини од 11.118.017,16 динара.

**КУЛТУРА И ТРАДИЦИЈЕ, РАЗВОЈ ТУРИЗМА И ПРОМОЦИЈА ОПШТИНЕ**

Организацијом и развојем туризма и културе општине Косјерић баве се две посебне установе: Народна библиотека „Сретен Марић“ и Туристичка организација општине Косјерић. Као корисници буџетских средстава ове две установе су у обавези да доставе извештаје о раду где ће бити детаљно представљено њихово пословање као и активности и мере развоја, промоције општине и неговање културе и традиције. Оно што је овде битно, то је да је локална самоуправа планирањем предвиђених апропријација буџетских средстава створила услове за нормалан рад ових установа и њихове активности. Као генерални покровитељ културно-туристичких манифестација „Чобански дани“ општина је предузимала све неопходне мере и активности у циљу што успешније реализације и промоције туристичке дестинације и културно-традиционалног наслеђа општине Косјерић.

Са аспекта извршења буџета и реализације планираних расхода по достављеном финансијском плану, ове две установе утрошиле су следећи износ средстава: Народна библиотека 14.574.786,81 динара и Туристичка организација 12.445.801,38 динара. Традиционално, у 2024. години, одржана је туристичка манифестација „Чобански дани“, овај пут 43. по реду. Организациони одбор туристичке манифестације 43. „Чобански дани“ на седници одржаној 21.марта 2024. године донео је одлуку да се туристичка манифестација одржи у петак 26.јула, суботу 27.јула и недељу 28.јула 2024. године на Брду Град у Косјерићу. За одржавање манифестације из буџета је издвојено 3.797.893,92 динара, док је учешће Министарства туризма и омладине износило 500.000,00 динара. По основу закупа 284.500,00 а по основу донација 827.000,00 динара. Укупна опредељена средства износила су 5.409.393,92динара, и утрошена су у целости.

Поводом обележавања 80 година од рођења Милована Витезовића, министар културе у Влади Републике Србије Никола Селаковић заједно са председником општине Жарком Ђокићем и породицом Витезовић открио је спомен плочу, једном од значајних српских књижевника. Спомен плоча постављена је на улазу у Легат Милована Витезовића, који се налази у згради Народне библиотеке „Сретен Марић“ у Косјерићу, у улици Олге Грбић број 5.

Поред промоције туристичко-културних манифестација у медијима, општина Косјерић је 2024. године по Одлуци о буџету предвидела средства за пројектно финансирање медијских садржаја у износу од 150.000,00 динара. У току 2024. године Председник општине расписао је Конкурс за суфинансирање пројеката производње медијских садржаја из области јавног информисања на територији општине Косјерић. Средства из буџета општине Косјерић за 2024. годину за остваривање јавног интереса у области јавног информисања расподењена су у следећим износима:

|  |  |  |  |
| --- | --- | --- | --- |
| Р. Бр. | Подносилац  пројекта | Назив  пројекта | Одобрена средства  (у РСД) |
| 1 | Preduzeće "Konzum Lav" d.o.o. Užice, Скадарска 7/3, 32000 Чачак | Водич кроз српско село | 97.000,00 |
| 2 | Ivan Nikolić PR delatnost novinskih agencija "IN-MEDIA.NET" Čačak, Жупана Страцимира 9/2, 32000 Чачак | Дисање на шкрге због аерозагађења и дивљих депонија: Еколошки Косјерић (не)остварен сан | 53.000,00 |

**ПРЕДСЕДНИК ОПШТИНСКОГ ВЕЋА**

У складу са чланом 68. Статута општине Косјерић ( „Службени лист општине Косјерић“ број 3/19), Председник општине је председник Општинског већа. Надлежности Општинског већа дефинисане су у члану 70. Статута док је чланом 71. Статута дефинисано да Председник општине представља Општинско веће, сазива и води његове седнице, као и да је одговоран за законитост рада Општинског већа. У складу са тим, у току 2024. године Општинско веће је одржало укупно 23 седнице (13 редовних седница и 10 телефонских) на којима су усвојене бројне одлуке из надлежности Општинског Већа, као и предлози одлука упућених на разматрање и усвајање Скупштини општине, наравно у складу са надлежностима.

Донета су укупно два решења. Укупно донетих Одлука у 2024. години било је десет. У највећем броју случајева реч је о одлукама које се односе на одлуке о расписивању јавних позива, одлука о финансијској подршци унапређењу енергетске ефикасности породичних кућа и станова у општини Косјерић, одлуке о висини накнаде стрелцима, одлука о додели стипендија итд. Што се тиче Програма које је донело Општинско веће, свакако најважнији јесу Програм за рад тела за координацију послова безбедности саобраћаја на подручју локалне самоуправе општине Косјерић за 2024. годину, Програм контроле квалитета ваздуха на територији општине Косјерић за 2025 – 2026 годину и сл. На седници Општинског већа усвојени су и Извештаји Савета за здравство (укупно 2). У свом раду Општинско веће разматрало је укупно 22 Захтева физичких и правних лица, од којих је усвојено 20 и закључком су одбијена 2 захтева. Укупно усвојена 3 захтева за исплату субвенција ЈКП „Градска топлана“ у укупном износу 3.500.000,00 динара. Ове Одлуке Општинског већа су битне за функционисање локалне самоуправе.

Што се тиче предлога Одлука које су упућене Скупштини општине на разматрање и усвајање, а којима је предлагач Председник општине и Општинско веће, према законској надлежности, свакако су најбитније: Одлука о завршном рачуну буџета за 2023. годину, Одлука о буџету за 2024. годину, као и девет ребаланса буџета за 2024. годину, које су најдиректније допринеле извршењу буџета у 2024. години стварањем основа за реализацију прихода по наменским трансферима и извршење расхода по реализованим пројектима по конкурсима, као и могућностима израде пројеката за очекивана капитална улагања у 2024. години. Скупштини општине упућено је укупно 25 предлога одлука међу којима су и по претходно датој сагласности Извештаји ЈКП „Дубоко“, ЈКП „Градска топлана“, КЈП „Елан“, ЈКП Регионални центар за водне услуге „Скрапеж воде“, Туристичка организација Косјерић, Туристичка организација регије западна Србија итд.

Председник општине активно је учествовао у раду, на свим седницама Скупштине општине, образлагањем предлога, као и разлога за њихово усвајање и стварање услова за несметано извршење буџета.

**ЗАКЉУЧАК**

У 2024. години настављена је добра сарадња са свим институцијама лoкалне заједнице, са Народном библиотеком, Туристичком организацијом, Основном школом, Средњом школом, Предшколском установом, Oпштинскoм oрганизацијoм Црвенoг крста, Центаром за социјални рад, Домом здравља, Полицијском станицом и надлежним институцијама и организацијама на регионалном и републичком нивоу.

|  |
| --- |
| **Председник општине,**  **Жарко Ђокић** |
|  |